De seneste dage har TV2/Nord fortalt om borgere, der er godt trætte af de såkaldte ukrudtsgrunde i byerne. Private arealer som ligger øde hen og skæmmer. Den slags grunde har de flere af i Moseby ved Pandrup, og også her vil borgerne have kommunen til at gribe ind. - Det ser jo forfærdeligt ud, og det er en skændsel for byen, siger formanden for Moseby Borgerforening, Ann Klarborg Larsen til TV2/NORD. Men det vil være en meget svær og langsommelig proces at gribe ind, lyder det fra Jammerbugt Kommune, som derfor afholder sig fra det. - Vi kan dog ikke gøre ret meget. Den eneste mulighed er en elastikbestemmelse i byggeloven, som siger at ejendommen og grunden skal holdes i en sømmelig stand i forhold til beliggenheden, men det er en meget svær sag at vurdere hvornår ukrudtet og græsset er blevet så højt, at det skæmmer, siger Boe Pickering, der er byggeteknisk medarbejder i Jammerbugt Kommune. - Det vil også først kræve en domsfældelse inden vi kan gøre noget, så det er en svær og langsommelig proces, siger han videre.
Kommunernes eneste mulighed for at blande sig i private grundes udseende er en paragraf som ingen vil bruge.